Charlotte Dyremose (KF), 2002-11-01:
Det er forudsætningen for den enkelte medarbejders trivsel og sundhed, både i det daglige og på længere sigt.
Et godt arbejdsmiljø er også til gavn for den enkelte virksomhed, som ikke bare får sundere, men også gladere og mere velfungerende medarbejdere i et miljø, hvor arbejdsulykker er en sjældenhed, og med de høje menneskelige omkostninger ved arbejdsulykker er det samtidig dyrt for både virksomheden og for samfundet som sådan, hvis mennesker bliver udsat for ikke mindst alvorlige arbejdsulykker.
Vi Konservative finder det derfor uhyre vigtigt at målrette arbejdet for, at antallet af arbejdsulykker stadig formindskes.
Det store spørgsmål er så, hvordan vi bedst når dette mål, altså at nedbringe antallet af arbejdsulykker.
For os i Det Konservative Folkeparti er der ingen tvivl
om, at arbejdsulykker forhindres bedst ved, at parterne, altså arbejdsgiver og arbejdstager, er engageret i processen.
Det nytter ikke noget at opstille retningslinjer, regler og krav, hvis disse af den ene eller anden grund ikke kan følges på den konkrete arbejdsplads.
Det gælder både, hvis årsagen er modvilje hos den ene eller begge parter, eller hvis reglerne i det hele taget ikke lader sig praktisere i virkelighedens verden ude på arbejdspladsen.
Derfor må en nødvendig forudsætning for en styrket indsats for at mindske antallet af arbejdsulykker være, at parterne er inddraget i processen.
Det gælder både, når vi skal lokalisere problemerne, og når vi skal forsøge at løse dem, og derfor er vi fra De Konservatives side glade for det arbejde, som beskæftigelsesministeren har sat i gang.
Vi er glade for, at vi gennem det såkaldte Prioriteringsudvalg nu har fået en klar tilkendegivelse fra de berørte parter om, hvor fokus skal lægges i den fremtidige indsats.
Vi ser de fire fokusområder, som har været nævnt
flere gange i dag, som væsentlige områder, og vi finder det både nyttigt og utrolig fremsynet, at det er lykkedes udvalget at sætte nogle mål op for, hvor langt det bør være realistisk at nå i den nærmeste fremtid.
Naturligvis så vi fra konservativ side utrolig gerne, at alle arbejdsulykker kunne undgås.
Men sandheden er jo den, at hvor der er mennesker involveret, sker der desværre fejl.
Sådan er realiteten, og det må vi desværre leve med.
Samtidig er det for os Konservative
utrolig vigtigt, at vi på dette område som på alle andre områder formår at prioritere midlerne dér, hvor de gør mest gavn, og dér, hvor der er størst behov for dem.
Samfundets ressourcer er ikke uendelige, og derfor er det en konservativ kernesag, at midlerne målrettes mod de steder, hvor der er mest behov for dem.
Det gælder, når vi taler arbejdsmiljø, og det gælder, når vi taler om samfundet generelt.
Netop derfor er det fremsynet, at vi nu har nogle konkrete mål at arbejde frem imod.
Det betyder ikke, at alt andet skal nedprioriteres, men det betyder, at vi har noget mere konkret at arbejde med, og vigtigst af alt har alle parter nu vilje til at trække i samme retning.
Vi Konservative betragter nemlig arbejdsmiljøet som et fælles ansvar for arbejdsgivere, medarbejdere og myndigheder, og derfor ser vi også frem til Strukturudvalgets anbefalinger til, hvem der i fremtiden skal gøre hvad på arbejdsmiljøområdet.
Vi håber meget, at det vil lykkes på samme gode og konstruktive måde som for de fremlagte prioriteringer. Kan der skabes et godt og velfungerende samarbejde alle parter imellem, mener vi, at det er den bedste og den sikreste vej frem i kampen mod arbejdsulykker.
Vi ser frem til resultaterne, og jeg glæder mig meget til at arbejde videre med at sikre et godt arbejdsmiljø og færre ulykker på arbejdspladserne.